ტუტანხამონი

ტუტანხამონი (); ამონიშ თელორი ნახანტი) დუდპირველაშე ტუტანხატონი (ატონიშ თელორი ნახანტი) (ჯვ. წ. 1355 — ჯვ. წ. 1337) — ეგვიპტეშ XVIII დინასტიაშ ფარაონი ჯვ. წ. 1347 — ჯვ. წ. 1337 წანეფს. თე პერიოდი ეგვიპტეშ ისტორიას ახალი ომაფეშ ჯოხოდვალათ რე ჩინებული. თიში დუდპირველი ჯოხო ტუტანხატონი შანენს „ატონიშ თელორ ნახანტის“, ტუტანხამონი — „ამონიშ თელორ ნახანტის“. იეროგლიფეფს თიში ჯოხო იჭარჷ მუჭოთ ამონ-ტუტ-ანხ. თენა მერსხილი რე გინამჭარუწკჷმა, ნამუთ, ტრადიციაშ მეჯინათ, პირველო თარშურ ჯოხოს ჭარუნდჷ, ანდანე ღოზი გჷსუმალუდუკო ფარაონიშ დიდებაშონ.

ტუტანხამონის მუმა რდჷ ჩინებული ფარაონი  „მაწვალებერო“ ჯოხოდვალირი ეხნატონი. მარა თარი ტუტანხამონიშ ნანაშ მირენობაწკჷმა რე მერსხილი. თინა რე ვა ეხნატონიშ დუდ ალმასქუ, ნეფერტიტი, ვარინ თ.ჯ. „ახალნორდი ოსურპატჷნი“, ნამუშ ჯოხო დიო ვა რე დოდგინელი, მარა გენეტიკურ ანალიზიქ გეგშაარგამჷ, ნამჷ-და თინა ტუტანხამონიშ მუმაშ, ეხნატონიშ და რდჷნ. ანუ ტუტანხამონქ ინცესტიშ შედეგო დებადჷ, ნამუთ შხვაშ თური ვა რდჷ ჯვეშ ეგვიპტალეფშო. ონთხორუე KV 35-ს მეგორაფილჷ უნჩაში ხანიშ ოსურიშ ნოსქილედიქ საბოლათ შილებე მიორხველუას ტუტანხამონიშ ბების, დიაფალ ტიიას. 

ტუტანხამონს დოხოლაფირო 3 300 წანაშ კინოხ უდგუდჷ შური. თინა ჩხორო წანერი რდჷ, მუჟანსჷთ ხვისტაშა ეშართჷ დო 18 წანერქ დოღურჷ. არქეოლოგეფიშ დო ისტორიკოსეფიშ უმენტაშობა ორდოშე ვარაუდენდჷ, ნამჷ-და მუამუში ჩინებული ეხნატონი რდჷნ, ნამუქჷთ ეგვიპტეს რელიგიური რეფორმეფიშ მანჯება დო მონოთეიზმიშ მიშაღალას ეცადჷ.

გენეტიკურ დო რადიოლოგიურ გუმორკვიაფეფქ, თაშნეშე გეგშაარგამჷ ტუტანხამონიშ ღურაშ ბაძაძეფი. ეგვიპტეშ სიჯვეშაშეეფიშ სხუნუშ გენერალური მელამოსეშ, ზაჰი ჰავასიშ რაგადით, ტუტანხამონი მუჭოთ ჩქჷ, მალარიაშ მონკა ფორმათ რდჷ დალახებური, თეიშახ თიში რსხული ყვილეფიშ ლახარათ რდჷ დოდაღარაფილი. ლეხი დო აშაციმილი ტუტანხამონი კეტიათ გილეშჷ.

ტუტანხამონიშ აკარდამას ბრიტანალ არქეოლოგი, ჰაუარდ კარტერქ მიოგორჷ 1922 წანას.

 ლიტერატურა 
Andritsos, John. Social Studies of ancient Egypt: Tutankhamun. Australia 2006
Booth, Charlotte. The Boy Behind the Mask", Oneworld, ISBN 978-1-85168-544-8
Brier, Bob. The Murder of Tutankhamun: A True Story. Putnam Adult, 13 April 1998, ISBN 0-425-16689-9 (paperback)/ISBN 0-399-14383-1 (hardcover)/ISBN 0-613-28967-6 (School & Library Binding)
Carter, Howard and Arthur C. Mace, The Discovery of the Tomb of Tutankhamun. Courier Dover Publications, 1 June 1977, ISBN 0-486-23500-9 The semi-popular account of the discovery and opening of the tomb written by the archaeologist responsible

 რესურსეფი ინტერნეტის 

Grim secrets of Pharaoh's city 
ტუტანჰამონი ბიწორას დონთხოირეს
ტუტანჰამონიშ ღურაშ ბაძაძეფი 
ტუტანჰამონი
ტუტანჰამონიშ რესტავრირაფილი სტელა
მიქ ჸვილჷ ტუტანჰამონი? 
ტუტანჰამონი. 1922-1923 წანეფიშ ფოტოგრაფია 
ტუტანჰამონი - ღურაშ დო თელარაშ ეშაჩინებუეფი
 სენსაციაː ტუტანხამონი ქორთუ რე. 

კატეგორია:ეგვიპტეშ მავითობრიუო დინასტიაშ ფარაონეფი